KIRJALLINEN KYSYMYS P-0964/01 esittäjä(t): Michl Ebner (PPE-DE) komissiolle. Käytettyjen autojen ostaminen yhteisön sisällä - verotuskohtelu.



Virallinen lehti nro 318 E , 13/11/2001 s. 0164 - 0165



KIRJALLINEN KYSYMYS P-0964/01 esittäjä(t): Michl Ebner (PPE-DE) komissiolle (20. maaliskuuta 2001) Aihe: Käytettyjen autojen ostaminen yhteisön sisällä - verotuskohtelu Kun otetaan huomioon, että yhteisön sisäisessä kaupassa (23. helmikuuta 1995 annetun lainsäädäntöasetuksen N:o 41 36 artiklan 10 kohta) autoa pidetään käytettynä tavarana (30. elokuuta 1993 annetun lainsäädäntöasetuksen N:o 331 38 artiklan 4 kohta), jos se on rekisteröity yli kuusi kuukautta aiemmin ja jos sillä on ajettu vähintään 6 000 km, voisiko komissio ilmoittaa, tuleeko tällaisesta käytetystä autosta maksaa katteesta laskettava arvonlisävero riippumatta siitä, että siitä on jo alun perin alkuperäjäsenvaltiossa peritty joko katteeseen tai tavanomaiseen alv-järjestelmään perustuva arvonlisävero? Frederik Bolkesteinin komission puolesta antama vastaus (10. toukokuuta 2001) Käytettyihin autoihin sovellettavat arvonlisäverojärjestelyt voivat olla joko tavanmukaisia arvonlisäverojärjestelyjä tai käytettyihin tavaroihin, taide-, keräily- ja antiikkiesineisiin sovellettavia erityisjärjestelyjä (voittomarginaalijärjestelmä), joista säädetään jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetun kuudennen neuvoston direktiivin 77/388/ETY(1) 26 b artiklassa. Verovelvollinen jälleenmyyjä voi käyttää voittomarginaalijärjestelmää seuraavissa erityisolosuhteissa: - Kun henkilö, joka ei ole verovelvollinen, toimitti hänelle ajoneuvon, tai - kun verovelvollinen henkilö, jonka suorittama tavaran luovutus on vapautettu arvonlisäverosta, koska hän harjoittaa toimintaa, joka on vapautettu arvonlisäverosta, toimitti hänelle ajoneuvon, tai - kun verovelvollinen henkilö, jonka suorittama tavaran luovutus on vapautettu arvonlisäverosta pieniä yrityksiä koskevan erityisjärjestelmän mukaisesti, toimitti hänelle ajoneuvon, tai - kun toinen verovelvollinen henkilö, joka soveltaa voittomarginaalijärjestelmää kyseisen ajoneuvon osalta, toimitti hänelle ajoneuvon. Jos voittomarginaalijärjestelmää sovelletaan, arvonlisävero kannetaan luovutuksesta saadusta voittomarginaalista vähennettynä voittomarginaaliin kuuluvalla arvonlisän määrällä. Missään edellä esitetyssä tapauksessa verovelvollinen jälleenmyyjä ei voittomarginaalijärjestelmän puuttuessa voi vähentää arvonlisäveroa myymästään ajoneuvosta vaan hänen on maksettava arvonlisävero asiakkaalta saatavasta koko vastineesta vähennettynä vastineeseen kuuluvalla arvonlisän määrällä. Vaikka verovelvollisen jälleenmyyjän myytäväksi aiottuun ajoneuvoon voitaisiin soveltaa voittomarginaalijärjestelmää, hänellä on aina mahdollisuus valita tavanomaisten arvonlisäverosääntöjen soveltaminen. Jos voittomarginaalijärjestelmän soveltamisehdot eivät täyty, sovelletaan käytettyjen autojen toimituksiin tavanomaisia arvonlisäverojärjestelmiä. Verovelvollisen jälleenmyyjän, joka toimittaa käytetyn auton, on näin ollen päätettävä tapauskohtaisesti, sovelletaanko tavanomaisia arvonlisäverosääntöjä vai voitaisiinko soveltaa voittomarginaalijärjestelmää. Komissio voi näin ollen ilmoittaa arvoisalle parlamentin jäsenelle, että ei ole oikein todeta, että kaikki yhteisössä myydyt käytetyt moottoriajoneuvot, joita on käytetty yli kuusi kuukautta ja joilla on ajettu yli 6 000 kilometriä, olisivat voittomarginaalin osalta arvonlisäveron alaisia. (1) EYVL L 145, 13.6.1977, direktiivi sellaisena kuin se on viimeksi muutettuna 19 päivänä tammikuuta 2001 annetulla neuvoston direktiivillä 2001/41/EY (EYVL L 22, 24.1.2001).